Saad Sirop

**Saad Sirop** eller **Saad Sirub**, også **Saad Sirop Hanna** سعد سيروب (født 1972) er en irakisk katolsk biskop, residerende i Sverige, som er apostolisk visitator for kaldeisk-katolske kristne som bor i Europa.
## Liv og virke
### Prest
Etter universitetsutdannelse i luftfartsteknikk i Bagdad, studerte Saad Sirop filosofi ved patriarkatet Babylons presteseminar og katolsk teologi ved Det pavelige universitet Urbaniana i Roma. Sirop ble presteviet for Chaldean Catholic Eparchy of Saint Peter the Apostle of San Diego i USA den 13. oktober 2001. Han fikk lisensiat i filosofi fra Det pavelige gregorianske universitet i Roma.

Fra 2005 til 2006 var Saad Sirop sogneprest i *St. Jacobs menighet* i Bagdad og studiedirektør ved Babel College, samt viserektor ved fakultetet for katolsk teologi og filosofi. 

**Al-Qaida:** Saad Sirop Hannas førstehåndsberetning om sin bortføring i 2006 av en militant gruppe tilknyttet al-Qaida gjorde ham kjent i den katolske verden. Som ung sogneprest og gjesteforeleser ble han kidnappet etter å ha feiret messe 15. august ved *Babel College*. Hans situasjon vakte internasjonal oppmerksomhet etter at pave Benedikt XVI oppfordret til bønn for den unge presten og hans trygge retur. 

Den unge presten forsøkte å komme seg fri. Han druknet nesten mens han svømte over Tigriselven for å unnslippe bortførerne. Han ble tatt igjen, og ble pisket med en kabel til han mistet bevisstheten. Deretter slått med stokk og pinner. Og til slutt spørsmålene, hvert akkompagnert av et nytt slag. De lovet å fortsette til han var død: De ønsket å vite hvordan fader Saad Sirop Hanna hadde rømt, og de mistenkte at den eneste vakten som hadde vært moderat snill mot ham, hadde hjulpet ham med å komme seg unna. Hanna sa til sine bortførere at han hadde rømt uten hjelp, at vakten var uskyldig - og en av dem, en medmuslim. De krevde Hannas omvendelse til Islam. *«Det er dere som trenger å forstå noe»,* sa Hanna mens blodet dryppet fra rygg og skuldre. *«Jeg vil ikke bli muslim, og jeg vet fullt ut at du kommer til å drepe meg for det.»* Hans fangenskap varte i 28 dager.

Hans selvbiografi fra 2017 beskriver at han ved ekstrem motgang fikk større kunnskap både om sin tro og om å forbli tro mot seg selv. Den medrivende fortellingen reflekterer opplevelsen til forfulgte kristne over hele verden, spesielt situasjonen til irakiske kristne som fortsetter å leve og holde på sin tro mot enorme odds. Boken kastet lys over den komplekse politiske og åndelige situasjon som katolikker står overfor i overveiende ikke-kristne nasjoner. 

I 2008 tok han sin doktorgrad i filosofi. I 2009 ble Sirop sogneprest i den kaldeiske katedral St. Joseph i Bagdad og professor i filosofi ved Babel College.

### Hjelpebiskop i patriarkatet Babylon
Synoden for kaldeisk-katolske biskoper valgte ham hjelpebiskop i patriarkatet Babylon. Pave Frans godkjente hans valg som hjelpebiskop i patriarkatet Babylon den 11. januar 2014 og utnevnte ham til titulærbiskop av *Hirta*. Den kaldeisk-katolske patriark av Babylon, Louis Raphaël I Sako, bispeviet ham, og samtidig Yousif Thomas Mirkis og Habib Al-Naufali, den 24. januar samme år. Medkonsekratorer var kuriebiskopen av patriarkatet Babylon, Shlemon Warduni, og den latinske erkebiskop av Bagdad, Jean Benjamin Sleiman.

### Apostolisk visitator for kaldeere i Europa
Den 19. november 2016 utnevnte pave Frans ham til apostolisk visitator for kaldeiske kristne som bor i Europa. Det var da antatt å være 150.000 kaldeiske katolikker i Europa. Ettersom en særlig konsentrasjon var i Sverige (anslagsvis 30.000), ble det til at han fikk sin faste residens i Södertälje - og tituleres som *Apostolisk visitator för kaldéer i Europa och ansvarig för den kaldéiska missionen i Södertälje*.

Den 1. juli 2025 fratrådte han oppdraget som apostolisk administrator for kaldeiske kristne som bor i Europa.

## Verker
* Saad Sirop Hanna: ''Abducted in Iraq - A Priest in Baghdad'', Notre Dame Press, Notre Dame, Indiana, 2017.

## Episkopalgenealogi
Hans episkopalgenealogi er:

* Erkebiskop Youhanan VIII Hormez (1760-1838)
* Biskop Isaie Jesu-Yab-Jean Guriel (1758-1833) *bispeviet 1795
* Erkebiskop Augustin Hindi (?-1828) *1804
* Patriark Joseph VI Audu (1790-1878) *1825
* Patriark Pierre Élie XII Abbolyonan (1840-1894) *1874
* Patriark Yousef VI Emmanuel II Thomas (1852-1947) *1892
* Patriark Yousef VII Ghanima (1881-1958) * 1925
* Erkebiskop André Sana (1920-2013) *1957
* Patriark Louis Raphaël I Sako (1949-) *2003
* Biskop *Saad Sirop* (1972- ) *2014

## Referanser